P6_TA(2007)0064

A szerzői és szomszédos jogok közös, határokon átnyúló kezelése a jogszerű online zeneszolgáltatás terén

Az Európai Parlament 2007. március 13-i állásfoglalása a Bizottság 2005. október 18-i, a jogszerű online zeneszolgáltatás érdekében a szerzői és szomszédos jogok közös, határokon átnyúló kezeléséről szóló ajánlásáról (2005/737/EC) (2006/2008(INI))

Az Európai Parlament,

- tekintettel a jogszerű online zeneszolgáltatás érdekében a szerzői és szomszédos jogok közös, határokon átnyúló kezeléséről szóló, 2005. október 18-i 2005/737/EK bizottsági ajánlására [1] (a továbbiakban: az ajánlás),

- tekintettel az Európai Közösséget létrehozó szerződésre és különösen annak 95. és 151. cikkére,

- tekintettel az Európai Unió alapjogi chartájának II-77. és II-82. cikkére,

- tekintettel az európai alkotmány létrehozásáról szóló szerződés III-181. cikkére,

- tekintettel a zenei jogokról szóló hatályos nemzetközi megállapodásokra, nevezetesen az 1961. október 26-i, az előadóművészek, a hangfelvétel-előállítók és a műsorsugárzó szervezetek védelméről szóló Római Egyezményre, az irodalmi és művészeti művek védelméről szóló Berni Egyezményre, a Szellemi Tulajdon Világszervezetének (WIPO - World Intellectual Property Organization) 1996. december 20-i, Szerzői Jogi Szerződésére, a WIPO 1996. december 20-i, előadásokról és hangfelvételekről szóló szerződésére, valamint az 1994. április 15-i, a szellemi tulajdonjogok kereskedelemi vonatkozásairól (TRIPS) szóló WTO-megállapodásra,

- tekintettel az Európai Közösségnek a zenei jogokra vonatkozó szerzői és szomszédos jogi joganyagára ("acquis communautaire"), nevezetesen a bérleti jogról és a haszonkölcsönzési jogról, valamint a szellemi tulajdon területén a szerzői joggal szomszédos bizonyos jogokról szóló, 2006. december 12-i 2006/115/EK európai parlamenti és tanácsi irányelvre [2], a műholdas műsorsugárzásra és a vezetékes továbbközvetítésre alkalmazandó egyes szerzői és szomszédos jogi szabályok összehangolásáról szóló, 1993. szeptember 27-i 93/83/EGK tanácsi irányelvre [3], a szerzői jog és egyes szomszédos jogok védelmi idejéről szóló, 2006. december 12-i 2006/116/EK európai parlamenti és tanácsi irányelvre [4], valamint az információs társadalomban a szerzői és szomszédos jogok egyes vonatkozásainak összehangolásáról szóló, 2001. május 22-i 2001/29/EK európai parlamenti és tanácsi irányelvre [5],

- tekintettel a Bizottság zöld könyvére a szerzői és szomszédos jogokról az információs társadalomban (COM(1995)0382),

- tekintettel az audiovizuális területen működő előadóművészek védelméről szóló, 2003. május 15-i állásfoglalására [6],

- tekintettel a szerzői és szomszédos jogokkal foglalkozó közös jogkezelő szervezetekre irányuló közösségi keretről szóló, 2004. január 15-i állásfoglalására [7],

- tekintettel a Bizottság 2004. április 16-i, a szerzői és szomszédos jogok belső piaci kezeléséről szóló közleményére (COM(2004)0261),

- tekintettel "a Közösség lisszaboni programjának végrehajtásáról: Több kutatás és innováció - Beruházás a növekedés és a foglalkoztatás érdekében: Közös megközelítés" című 2006. július 5-i állásfoglalására [8],

- tekintettel az interneten való véleménynyilvánítás szabadságáról szóló, 2006. július 6-i állásfoglalására [9],

- tekintettel eljárási szabályzata 45. cikkére,

- tekintettel a Jogi Bizottság jelentésére és a Kulturális és Oktatási Bizottság véleményére (A6-0053/2007),

A. mivel a Bizottság az ajánlás elfogadása előtt nem folytatott átfogó és alapos konzultációt az érintett felekkel és a Parlamenttel; mivel az tisztességes és kiegyensúlyozott érdekképviselet biztosítása érdekében minden jogosulti kategóriával konzultálni kell az e területre irányuló jövőbeli szabályozási tevékenységekről;

B. mivel elfogadhatatlan, hogy a Bizottság nem vonta be hivatalosan a Parlamentet, különösen a Parlament fent említett 2004. január 15-i állásfoglalása fényében, hiszen az ajánlás a meglévő szabályok értelmezésén és kiegészítésén nyilvánvalóan túlmutat;

C. mivel elfogadhatatlan, hogy a "puha jogszabályok" szerinti megközelítést választották előzetes konzultáció és a Parlament és a Tanács hivatalos bevonása nélkül, megkerülve ezzel a demokratikus eljárást, különösen mivel a kezdeményezés máris kihatott egyes piaci döntésekre, a verseny és a kulturális sokszínűség esetleges kárára;

D. tekintettel arra, hogy az ajánlás csak a zenei felvételek online eladását kívánja szabályozni, a pontatlan megfogalmazásból adódóan azonban más, zenei felvételeket tartalmazó online szolgáltatásokra (pl. műsorsugárzásokra) is alkalmazható lenne; tekintettel arra, hogy ebből adódóan az egyértelműség hiánya a különböző engedélyrendszerek alkalmazhatóságával kapcsolatban jogbizonytalansághoz vezet és különösen az online műsorsugárzók számára jár hátrányokkal;

E. tekintettel arra, hogy fennáll annak veszélye, hogy azok a jogosultak, akik megfelelnek az ajánlásban foglaltaknak az interaktív online-jogaik tekintetében, a helyi közös jogkezelőktől megvonják a többi (pl. műsorsugárzással kapcsolatos) jogot is, és így e jogok felhasználóitól elveszik azt a lehetőséget, hogy a egyetlen közös jogkezelőtől szerezzék meg a változatos repertoárhoz kapcsolódó felhasználói jogokat;

F. mivel elfogadhatatlan, hogy a Bizottság ajánlást kívánna elfogadni a magáncélú többszörözés méltányos díjazásának jelenlegi rendszeréről, a 2001/29/EK rendelet 5. cikke (2) bekezdésének b) pontjában foglaltak szerint, ezáltal ismételten megkerülve a szerzői és szomszédos jogokra vonatkozó szabályozásra alkalmazandó demokratikus folyamatot;

G. mivel fontos elkerülni az esetleges kockázatokat, valamint ésszerű egyensúlyt biztosítani a különböző érdekelt felek jogai és érdekei között;

H. mivel a zene nem árucikk, és a közös jogkezelők főként nonprofit szervezetek, és mivel az ellenőrzött versenyen alapuló rendszer bevezetése valamennyi jogosult érdekét, illetve a kulturális sokszínűség és a kreativitás előmozdítását szolgálja;

I. mivel a nemzeti közös jogkezelőknek továbbra is fontos szerepet kell játszaniuk az új és kisebbségi jogosultak, a kulturális sokszínűség, a kreativitás és a helyi repertoár előmozdításának támogatásában, ami feltételezi, hogy a nemzeti közös jogkezelők kulturális hozzájárulások beszedésére vonatkozó joga meg kell, hogy maradjon;

J. mivel a nemzeti közös jogkezelők már létező hálózata fontos szerepet játszik, pénzügyi támogatással ösztönözve az új és kisebbségi repertoárokat Európában, és ezt nem szabad veszni hagyni;

K. mivel az online zenei ágazat szerzői és szomszédos jogainak közös kezelése területén kialakított nagyobb, de ellenőrzött verseny az összes résztvevő javát szolgálhatja és alátámaszthatja a kulturális sokszínűséget, feltéve, ha tisztességes és átlátható, és a verseny kizárólag a szóban forgó szolgáltatás nyújtásának minőségét és költségét érinti és nincs hatással a jogok értékére;

L. mivel aggodalomra ad okot az ajánlás néhány rendelkezésének esetleges negatív hatása a helyi repertoárokra és a kulturális sokszínűségre, hiszen ez a jogok nagyobb közös jogkezelők kezében való összpontosulásához kedvezhet, és mivel a jogkezelők közötti, a jövedelmezőbb jogosultak megszerzésére irányuló bármilyen verseny bevezetésére irányuló kezdeményezés hatásait vizsgálni kell és össze kell mérni e megközelítés kisebb jogosultakra, kis- és középméretű közös jogkezelőkre és a kulturális sokszínűségre gyakorolt hatásával;

M. mivel a jogosultak azon lehetőségét, hogy tartózkodási helyük tagállamától függetlenül választhatnak közös jogkezelőt, az alábbiakhoz kell kötni:

- kísérjék megfelelő intézkedések a kulturális kifejezés sokszínűségének védelmére és előmozdítására, vagyis a felhasználók számára egy és ugyanazon jogkezelő társaságon keresztül legyen elérhető sokféle repertoár, beleértve helyi és szűkebb körben felhasznált (niche) repertoárokat is és különösen a műsorsugárzók szolgáltatásainak globális repertoárját,

- minél előbb biztosítsanak állampolgárságuktól, lakóhelyüktől és az üzleti modelltől függetlenül minden jogosult számára minél közvetlenebb és méltányosabb megfelelő részesedést a szerzői jogdíjakból, és biztosítsák számukra azt a demokratikus jogot, hogy részt vegyenek az érintett közös jogkezelők irányításában,

- ne engedjék a legjövedelmezőbb jogosultak számára erőfölényük erősítését a kevesebbet kereső jogosultak kárára, sem azon jogosultak kárára, akik műveiket szabad és nyílt felhasználási engedélyek alatt hozzák nyilvánosságra,

- ne ássák alá az összes jogosulttal való méltányos bánásmódot,

és mivel az új technológiák megjelenése gazdagította a társadalmat a zenei művek és más anyagok felhasználásának és terjesztésének új módozatai által, ezért olyan helyzetet kell teremteni, ahol az összes érintett fél érdekét képviselik és figyelembe veszik, beleértve a végfelhasználót is,

N. mivel a kölcsönösségi szerződések és a jogdíjak kölcsönös beszedésének jelenlegi rendszerét meg kell őrizni annak érdekében, hogy a verseny a közös jogkezelők által nyújtott szolgáltatások hatékonyságára és minőségére, valamint az adminisztratív költségek százalékos arányára legyen alapozva, valamint hogy a zenei felvételek online értékesítésében részt vevő felhasználók engedélyezése a szerzői jog egyes felhasználók általi felhasználásának országában esedékes díjak szerint történjen, és mivel a tagállamoknak a műholdas műsorsugárzásról és a vezetékes továbbközvetítésről 93/83/EGK irányelv határokon átnyúló műsorszórásra vonatkozó szabályaival összhangban jogbiztonságot kell teremteniük az online zeneértékesítésen felüli online szolgáltatásokat nyújtók számára, és lehetővé kell tenniük ezen egyéb felhasználók számára a szükséges jogi hozzájárulás igénylését és a jogosultak minden kategóriájának járó méltányos jogdíjak megfelelő, tisztességes és diszkriminációmentes kifizetését;

O. mivel a kölcsönös képviseleti megállapodások rendszerét fenn kell tartani, ami diszkriminációmentesen valamennyi kereskedelmi és egyéni felhasználó számára lehetővé teszi a világrepertoárhoz való egyenlő hozzáférést, a jogosultak számára jobb védelmet biztosít, szavatolja a valódi kulturális sokszínűséget és elősegíti a tisztességes versenyt a belső piacon;

P. mivel a közös jogkezelők számára lehetővé kell tenni, hogy az Európai Unió területén bárhol élő kereskedelmi felhasználók számára páneurópai és többféle repertoárt átfogó engedélyeket adjanak ki határokon átnyúló és online felhasználásra, valamint a mobiltelefonos és egyéb digitális hálózati felhasználásra, amennyiben az engedélyezett jogok hasznosítását megfelelően tudják adminisztrálni, és mivel az ilyen több területet lefedő engedélyek kiadását tisztességesen megtárgyalt feltételekhez kell kötni a felhasználók közötti megkülönböztetés nélkül, illetve a különböző technológiai platformok közötti interoperabilitás biztosításával, annak érdekében, hogy a közös jogkezelők engedélyezési gyakorlata ne eredményezzen versenytorzulást a jogok különböző felhasználói között, valamint a különböző, nem interoperábilis technológiai átviteli módok között;

Q. mivel a közös jogkezelők együttműködésének középpontjában az egyablakos ügyintézésnek kell állnia - ahol a kereskedelmi felhasználók a világrepertoárra kiterjedő engedélyt szerezhetnek az általuk kívánt területre -, a jogosultak magas szintű védelmével együtt, a forum shopping (a legolcsóbb engedélyeket kínáló közös jogkezelők keresése a felhasználók részéről) elkerülése révén; mivel az egyablakos ügyintézés fenntartása érdekében meg kell őrizni a jogdíjak kölcsönös beszedésének jelenlegi rendszerét, összekapcsolva azt a jogosultak magas szintű védelmével annak érdekében, hogy a bevételekre gyakorolt kedvezőtlen hatást elkerüljék és egyúttal biztosítsák, hogy az tisztességes verseny szempontjából káros, nem kívánatos kizárólagos megbízásokat ne lehessen adni;

R. mivel a monopóliumokkal való lehetséges visszaélések tekintetében szükség van néhány közös jogkezelő jobb irányítására azáltal, hogy a szolidaritás, az átláthatóság, a diszkriminációmentesség, a jogosultak különböző kategóriáinak tisztességes és kiegyensúlyozott képviselete és az elszámoltathatóság szabályait bevezetik a tagállamokban megfelelő ellenőrző mechanizmusok kíséretében; mivel a közös jogkezelőknek a hatékonyság, a tisztességesség és az átláthatóság három kulcsfontosságú alapelve szerint kell nyújtaniuk szolgáltatásaikat;

S. mivel amennyiben közös jogkezelés történik, olyan méltányos és hatékony vitarendezési mechanizmusokat kell bevezetni a tagállamokban, amelyek biztosítják, hogy a jogosultak és a felhasználók hozzáférjenek a vitarendezéshez szükséges eszközökhöz a mindenkit megillető bírósági felülvizsgálathoz való jog sérelme nélkül, és mivel ennek következtében a tagállamokban minden érintett számára méltányos, pártatlan és hatékony, világos és releváns feltételeken alapuló vitarendezési mechanizmusokat kell bevezetni;

T. mivel a Bizottságnak pontos és kimerítő adatokra alapozott alapos hatástanulmányt kell készítenie a megállapodások és rendelkezések kidolgozásáról és végrehajtásáról az online szolgáltatások terén bevezetendő, több területre és több repertoárra érvényes engedélyezés lehetséges eredményeinek fokozása és kockázatainak értékelése céljából, maradéktalanul figyelembe véve a kulturális, gazdasági és szociális dimenziót;

U. mivel közös eszközökre és összehasonlítható paraméterekre, valamint a közös jogkezelők tevékenységi körének összehangolására van szükség, előmozdítva ezáltal a jogkezelők közötti együttműködést és tekintetbe véve az információs társadalom fejlődését;

V. mivel a belső piaci verseny serkentésére és az európai zenei alkotások nemzetközi terjesztésének előmozdítására irányuló bármely erőfeszítés üdvözlendő - függetlenül attól, hogy melyik közös jogkezelő kezeli a szerzői jogokat -, figyelembe véve, hogy minden repertoárt (akár széles körben ismert, akár nem) egyenlő módon kell kezelni;

W. mivel az eredeti szándék szerint az ajánlás csupán a zenei felvételek online értékesítésére terjed ki, ugyanakkor tág megfogalmazása mégis kiterjed az ilyen felvételekből származó zenét sugárzó egyéb online szolgáltatásokra is (így például a műsorsugárzási szolgáltatásokra), ezekre azonban negatív hatással lenne az ajánlásból fakadó jogbizonytalanság a tekintetben, hogy e szolgáltatásokra melyik engedélyezési rendszer vonatkozik, és mivel a belső piacra alkalmazandó technológiai megoldásoknak a fogyasztókat és a jogosultakat egyaránt védő nyitottságot és interoperabilitást kell biztosítaniuk;

X. mivel a zeneiparban a szerzői és szomszédos jogok közös kezelése terén folyó nagyobb verseny, ha az tisztességes és átlátható, megfelelő körülmények között megvédheti az európai szerzők pozícióját (beleértve a helyi szerzőket és a kisebbségi repertoárokat is) és megerősítheti Európa kulturális sokszínűségét;

Y. mivel a Bizottságnak értékelnie kellene azokat a kezdeményezéseket, amelyek biztosítják a folyamatos széles körű hozzáférést a repertoárokhoz, beleértve a helyi és kisebb repertoárokat is, az UNESCO kulturális kifejezések sokszínűségének védelméről és előmozdításáról szóló egyezményével összhangban, tekintettel a digitális kor sajátosságára, ugyanakkor figyelembe véve ennek a szerzők és a kulturális sokszínűség általános helyzetére gyakorolt közvetlen és közvetett hatásait is;

1. felhívja a Bizottságot annak egyértelművé tételére, hogy a 2005-ös ajánlás kizárólag a zenei felvételek online értékesítésére vonatkozik, és hogy az érdekelt felekkel való szoros konzultációt követően, mielőbb nyújtson be javaslatot az Európai Parlament és a Tanács által együttdöntési eljárás keretében meghozandó rugalmas keretirányelvre, amely szabályozná a szerzői és szomszédos jogok közös kezelését a határokon átnyúló online zenei szolgáltatások terén, figyelemmel a digitális kor sajátosságaira és védelmet nyújtva az európai kulturális sokszínűség, a kisebb érdekelt felek és a helyi repertoárok számára az egyenlő bánásmód elve alapján;

2. hangsúlyozza, hogy a Bizottság érintett felekkel való konzultációjának a lehető legszélesebb körben kell történnie, miközben a vitának minden más lehetőségre is ki kell terjednie, nemcsak azokra, amelyeket az ajánlás, illetve a "Tanulmány a szerzői jogok határokon átnyúló kezeléséről szóló közösségi kezdeményezésről" című 2005. július 7-i bizottsági munkadokumentum tartalmaz;

3. érti és támogatja azon rendelkezéseket, miszerint a jogosultaknak lehetőségük van közös jogkezelőt választani, meghatározni a megbízást tárgyát képező online jogokat és azok területi hatályát, valamint jogukban áll visszavonni a jogokat a közös jogkezelőtől vagy azokat másik jogkezelőre bízni, továbbá hangsúlyozza annak fontosságát, hogy tekintetbe vegyék a közös jogkezelők közötti együttműködés hatékonyságát a kisebb és a helyi jogosultak érdekeinek védelme és a kulturális sokszínűség megőrzése érdekében;

4. úgy véli továbbá, hogy a szerzők és Európa kulturális sokszínűségének érdekeit a legjobban egy tisztességes és átlátható versenyen alapuló rendszer bevezetése szolgálja, amely nem szorítja le a szerzők bevételeit;

5. felhívja a tagállamokat és a közös jogkezelőket, hogy biztosítsák valamennyi jogosulti kategória tisztességes képviseletét a közös jogkezelő szervezetekben és így kiegyensúlyozott részvételüket a belső döntéshozatali folyamatban;

6. hangsúlyozza, hogy a javasolt irányelv semmilyen módon nem veszélyeztetheti az érintett kreatív vállalkozások versenyképességét, illetve a közös jogkezelők által nyújtott szolgáltatások hatékonyságát vagy a felhasználói vállalkozások versenyképességét - különös tekintettel a kisebb jogosultakra és felhasználókra -, továbbá a javasolt irányelvnek a következő igényeknek kell megfelelnie:

- biztosítson magas szintű védelmet és egyenlő bánásmódot a jogosultak számára,

- a szellemi tulajdonjogokra vonatkozó európai jogi keret vagy közösségi vívmányok részeként biztosítsa, hogy a jogi rendelkezések tényleges, jelentős és megfelelő hatással legyenek a jogosultak minden kategóriájának hatékony védelmére, amelyet rendszeresen értékelni kell, illetve szükség esetén felül kell vizsgálni,

- alapuljon a közös jogkezelőkön belüli jogosultak közötti szolidaritásra és megfelelő, méltányos egyensúlyra,

- hangsúlyozza az alternatív vitarendezés alkalmazását, amely révén egyrészt minden érintett fél elkerülheti az elhúzódó és költséges bírósági eljárásokat, biztosítva ugyanakkor a tisztességes bánásmódot mind jogosultak, mind a felhasználók számára,

- biztosítson demokratikus, átlátható és elszámolható irányítást a jogkezelőknél, többek között minimális normák felállítása révén a szervezeti felépítés, az átláthatóság, a képviselet, a szerzői jogi terjesztésre vonatkozó szabályok, a számvitel és a jogorvoslati lehetőségek tekintetében,

- a közös jogkezelőknél biztosítsa a széles körű átláthatóságot, különösen a tarifák számítási alapját, az adminisztratív költségeket és a kínálati struktúrát illetően, ezenkívül e célból adott esetben állapítson meg szabályokat a közös jogkezelők szabályozására és felügyeletére,

- segítse elő a kreativitást és a kulturális sokszínűséget,

- csak tisztességes és ellenőrzött versenyt tegyen lehetővé, területi korlátozás nélkül, de a szükséges és megfelelő minőségi feltételek megszabásával a szerzői jogok közös kezelése és a jogok értékének megőrzése tekintetében,

- kerülje el a szerzői jogdíj szintjének leszorítását azáltal, hogy a felhasználók engedélyezését a szerzői jog által védett alkotás felhasználásának országában (az ún. "célországban") esedékes díjak szerint teszi lehetővé, és segítse, hogy a jogosultaknak fizetendő jogdíjak elérjék a megfelelő szintet,

- őrizze meg a közös jogkezelők kulturális és szociális szerepét, biztosítva egyúttal, hogy a lehető leghatékonyabb módon kezeljék a jogosultak alapjait és nyújtsanak szolgáltatásokat a jogfelhasználók és a jogosultak számára védelmük lehető legjobb garantálása mellett,

- a hatékonyság érdekében mozdítsa elő az információcserét és tegye kötelezővé a kereskedelmi felhasználók és producerek részére, hogy szabad hozzáféréssel kimerítő és pontos tájékoztatást nyújtsanak a közös jogkezelők számára, amely a jogosultak azonosításához és jogaik megfelelő kezeléséhez szükséges,

- biztosítsa a jogbiztonság magas fokát a felhasználók számára, és az EU-n belül bármely közös jogkezelőtől megszerezhető engedélyek és interoperábilis technológiai platformok révén őrizze meg a globális repertoár hozzáférhetőségét,

- vegye figyelembe a felhasználók és a piac érdekeit és biztosítsa, hogy a kis- és közepes felhasználók kielégítő jogi védelmet élvezzenek és a vita felmerülése esetén hatékony és alacsony költséggel járó vitarendezési mechanizmusokhoz jussanak, amelyek nem terhelik a felhasználót aránytalan jogi költségekkel,

- mozdítsa elő a jogosultak azon képességét, hogy a zenei alkotások online felhasználására vonatkozóan az EU-ban kifejlesszék a kollektív felhasználási engedélyezési modellek új nemzedékét, amely jobban alkalmazkodik az online környezethez kölcsönösségi szerződések és a jogdíjak kölcsönös beszedése alapján, miközben biztosítja, hogy a jogosultak nem élnek vissza helyzetükkel, gátolva a világrepertoárra kiterjedő kollektív engedélyezéssel kapcsolatos egyablakos ügyintézést,

- használja ki a jogosultakat megvédeni képes nyitott és interoperábilis technológiai intézkedések és platformok piaci alkalmazását, lehetővé téve a fogyasztó számára a legálisan szerzett legális tartalmak rendeltetésszerű felhasználását és az információs társadalom új kereskedelmi modelljeinek fejlesztését,

- elégítse ki megfelelően a korszerű, modern online piac jövőbeli igényeit a tisztességes verseny, a kulturális sokszínűség és a zene értékének veszélyeztetése nélkül,

- vegye figyelembe a jogszerűen nyújtott online zenei szolgáltatások különböző formáit, és állapítson meg a fejlődésük előmozdítását célzó sajátos szabályokat;

- biztosítsa az engedélyezési rendszerek hatékonyságát és koherenciáját (pl. úgy, hogy megnyitja a műsorsugárzók előtt a jogok megszerzésének lehetőségét azon tagállamok szerzői jogi jogszabályaival összhangban, ahonnan a mindenkori adás ered) és egyszerűsítse a már meglévő kollektív megállapodások kiterjesztését, hogy azok lefedjék a létező tartalmak interaktív online terjesztését is (pl. podcasting),

- kerülje a piaci erők és a repertoárok túlzott összpontosulását biztosítva, hogy a legjelentősebb jogosultak ne adhassanak kizárólagos megbízást egyetlen vagy kis számú közös jogkezelőnek, és ezáltal garantálva, hogy a globális repertoár minden közös jogkezelő számára rendelkezésre áll ahhoz, hogy engedélyt adhasson felhasználóknak,

- tegye lehetővé, hogy a felhasználók a globális repertoárral foglalkozó bármely közös jogkezelőtől páneurópai engedélyeket kaphassanak,

- őrizze meg azt a rendszert, amelyben a jogdíjakat a közös jogkezelők tagjaik nevében kölcsönösen szedik be,

- a versenyt a közös jogkezelők által nyújtott szolgáltatások hatékonysága és minősége, ne pedig a jogosultak részére nyújtott díjazás szintje alapján ösztönözze;

7. emellett úgy véli, hogy a kölcsönösségi rendszer teljes körű, valamennyi jogosult javára szolgáló működésének biztosítása érdekében elengedhetetlen annak tilalma, hogy kizárólagos megbízások szülessenek a jelentősebb jogosultak és közös jogkezelők között, a jogdíjak közvetlen beszedésére valamennyi tagállamban, mivel ez a nemzeti közös jogkezelők gyors megszűnéséhez vezetne és aláaknázná a kisebbségi repertoárok helyzetét, valamint az európai kulturális sokszínűséget;

8. támogatja azt az ötletet, hogy a közös jogkezelők egész Európára és több repertoárra kiterjedő online felhasználási engedélyeket nyújthassanak az Európai Unión belüli székhelyű kereskedelmi felhasználók részére (beleértve a mobiltelefonos felhasználást is), tisztességes és egyedileg megtárgyalt feltételek mellett, a felhasználók közötti diszkrimináció nélkül; felhívja a Bizottságot, hogy az online szolgáltatásokra vonatkozó globális engedély hatásáról, valamint annak szerzők gazdasági és társadalmi helyzetére gyakorolt kihatásáról készítsen felmérést;

9. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a tagállamok kormányainak és parlamentjeinek.

[1] HL L 276, 2005.10.21., 54. o.

[2] HL L 376, 2006.12.27., 28. o.

[3] HL L 248, 1993.10.6., 15. o.

[4] HL L 372, 2006.12.27., 12. o.

[5] HL L 167, 2001.06.22., 10. o.

[6] HL C 67. E, 2004.3.17., 293. o.

[7] HL C 92. E, 2004.4.16., 425. o.

[8] Elfogadott szövegek, P6_TA(2006)0301.

[9] Elfogadott szövegek, P6_TA(2006)0324.

--------------------------------------------------